《李咸谷歌》
宋代·黄师参

李咸谷，真诗人，无枝可栖云水身。去年县官为架屋，才有数枝身寄宿。

朝厨无烟眠正高，痴儿叫怒吟转豪。人间六月尽絺服，独著春衫凉自足。

黄鸡白酒东家留，西家欲留还住休。凿池养鱼未盈掌，有客过门须举网。

网收鱼尽镜奁空，菜羹作供尤春风。谷之山，窈复深，谁其友之紫芝民。

谷之水，清且泚，谁其似之巢父耳。再拜号君咸谷子，白头结交从此始。

作者简介：黄师参，男，中国三山（今福州市）人，诗人。师参字子鲁，号鲁庵。嘉定十三年（1220）进士。官国子学正、南剑州添差通判。许应龙东涧集卷六有黄师参转一官制。事见 《淳熙三山志》 卷三二。